b'\n_START_ARTICLE_\nAndreu Basol\xc3\xad i Rabasa\n_START_SECTION_\nResum biogr\xc3\xa0fic\n_START_PARAGRAPH_\nAcabada la guerra civil espanyola, Andreu Basol\xc3\xad comen\xc3\xa7\xc3\xa0 a treballar ajudant el seu germ\xc3\xa0 gran, Antoni, en el seu negoci de lloguer de bicicletes i patins els diumenges. M\xc3\xa9s endavant, compagin\xc3\xa0 els estudis de piano amb la feina, entrant a treballar de comptable i viatjant a l\'empresa del seu oncle, Bicicletas Rabasa. Tenia 14 anys i cobrava 100 pts al mes. M\xc3\xa9s endavant, s\'encarreg\xc3\xa0 d\'organitzar-ne la xarxa comercial. El 1956 es va casar amb la Maria Teresa Gurgu\xc3\xad i es va traslladar a Granollers, on va obrir la seva pr\xc3\xb2pia botiga, l\'embri\xc3\xb3 de l\'actual Grup Basol\xc3\xad (potent cadena comercial amb establiments a Barcelona, Sabadell, Girona i Matar\xc3\xb3). Basol\xc3\xad, pare de set fills (sis d\'ells estan involucrats en el negoci i l\'altra, una noia, \xc3\xa9s metgessa per\xc3\xb2 tamb\xc3\xa9 n\'\xc3\xa9s part\xc3\xadcip) es mantingu\xc3\xa9 en actiu fins passats els 80 anys d\'edat, tot supervisant i aconsellant els fills en l\'empresa.\n_START_SECTION_\nGrup Basol\xc3\xad\n_START_PARAGRAPH_\nAl comen\xc3\xa7ament, quan va fundar la botiga, Basol\xc3\xad treballava fins i tot els diumenges i no va fer les seves primeres vacances fins als 50 anys. En l\'actualitat, el Grup Basol\xc3\xad t\xc3\xa9 sis establiments on hi treballen prop de 80 persones. Les marques amb qu\xc3\xa8 tracten s\xc3\xb3n Derbi, Kawasaki, KTM, Piaggio i Keeway. A comen\xc3\xa7aments de la d\xc3\xa8cada de 1990, l\'empresa cre\xc3\xa0 l\'Escuderia Basol\xc3\xad Competici\xc3\xb3, equipada amb motocicletes Kawasaki, amb la intenci\xc3\xb3 de formar un equip competitiu a nivell estatal. Actualment, l\'escuderia participa en el Campionat d\'Espanya de SuperSport, a m\xc3\xa9s de col\xc2\xb7laborar activament en la "Ninja Cup" que es disputa en paral\xc2\xb7lel a aquest Campionat.\n_START_SECTION_\nPalmar\xc3\xa8s\n_START_PARAGRAPH_\nAl llarg de la seva carrera, Basol\xc3\xad va participar en tota mena de competicions de dues i quatre rodes, com ara les 24 hores de Montju\xc3\xafc (tant en motos com en cotxes), el Campionat d\'Espanya de Ral\xc2\xb7lis i com a membre de l\'equip Derbi al Campionat del M\xc3\xb3n de motociclisme de velocitat. Els seus \xc3\xa8xits principals els aconsegu\xc3\xad en els Campionats estatals de ral\xc2\xb7lis en moto, regularitat i motocr\xc3\xb2s. De fet, en vistes de les seves bones aptituds en curses de regularitat, la Pegaso el va fitxar com a copilot de Joaqu\xc3\xadn Palacios, amb qui particip\xc3\xa0 en la I Volta a Catalunya als comandaments d\'un Pegaso Panamericana l\'any 1954.'